b"\n_START_ARTICLE_\nPaul N\xc3\xa9aoutyine\n_START_SECTION_\nHistorial pol\xc3\xadtic\n_START_PARAGRAPH_\nJa en aquells anys fou membre de \xc2\xabFoulards rouges\xc2\xa0\xc2\xbb i del \xc2\xab\xc2\xa0Groupe 1878\xc2\xa0\xc2\xbb, i fou un dels fundadors el 1975 del Partit per l'Alliberament Canac (Palika), primer partit obertament independentista radical. Aviat n'esdevingu\xc3\xa9 un dels principals l\xc3\xadders del moviment, i des del 1979 constitu\xc3\xad la branca m\xc3\xa9s intransigent del Front Independentista i el 1984 del FLNKS de Jean-Marie Tjibaou, de qui en fou director de gabinet durant els esdeveniments dels anys 1980. El 1988 fou nomenat per Palika com a cap de la delegaci\xc3\xb3 del FLNKS que va negociar amb el cap del RPCR Jacques Lafleur i amb l'estat, fruit de la qual foren els Acords de Matignon de 1988._NEWLINE_Despr\xc3\xa9s que el FLNKS abandon\xc3\xa9s la seva pol\xc3\xadtica de boicot a la participaci\xc3\xb3 electoral, fou elegit alcalde de Poindimi\xc3\xa9 el 1989, i a les eleccions provincials de Nova Caled\xc3\xb2nia de 1989 fou elegit diputat per la Prov\xc3\xadncia del Nord i al Congr\xc3\xa9s de Nova Caled\xc3\xb2nia, c\xc3\xa0rrecs en qu\xc3\xa8 ha estat reescollit des d'aleshores. Despr\xc3\xa9s de la mort de Jean-Marie Tjo\xc2\xa1ibaou fou nomenat president del FLNKS el 24 de mar\xc3\xa7 de 1990. Degut als enfrontaments amb els membres d'Uni\xc3\xb3 Caledoniana deix\xc3\xa0 el c\xc3\xa0rrec el 1995 i dins el FLNKS va promoure una nova coalici\xc3\xb3, la Uni\xc3\xb3 Nacional per la Independ\xc3\xa8ncia, que va aplegar Palikai els altres partits contraris a l'hegemonia d'Uni\xc3\xb3 Caledoniana, amb la que es va presentar a les eleccions provincials de Nova Caled\xc3\xb2nia de 1995._NEWLINE_Com a l\xc3\xadder indiscutible de Palika, va participar en l'Acord de Noum\xc3\xa9a de 1998 i esdevingu\xc3\xa9 un dels caps independentistes m\xc3\xa9s partidaris de la negociaci\xc3\xb3 amb els caldoche, cosa que l'oposava cada cop m\xc3\xa9s amb Uni\xc3\xb3 Caledoniana. A les eleccions provincials de Nova Caled\xc3\xb2nia de 1999 torn\xc3\xa0 a presentar llistes diferenciades FLNKS-UNI a la Prov\xc3\xadncia del Nord i a les Illes Loyaut\xc3\xa9. Amb el suport de la FCCI de L\xc3\xa9opold Jor\xc3\xa9di\xc3\xa9 fou nomenat president de la Prov\xc3\xadncia del Nord. En el seu c\xc3\xa0rrec, si b\xc3\xa9 el seu tarann\xc3\xa0 moderat i conciliador li ha reconegut alguns m\xc3\xa8rits (redre\xc3\xa7ament de les finances provincials, desenvolupament del turisme, obertura de la transversal Kon\xc3\xa9-Tiwaka), ha estat acusat d'autoritari pels diputats d'UC. Tamb\xc3\xa9 ha promogut la creaci\xc3\xb3 de la Societat Minaire del Pac\xc3\xadfic Sud per a explotar els recursos minaires de la prov\xc3\xadncia._NEWLINE_La deriva a postures m\xc3\xa9s radicals d'Uni\xc3\xb3 Caledoniana i del FLNKS el va aproximar encara m\xc3\xa9s als altres components del front (UPM i RDO) en la defensa de l'Acord de Noum\xc3\xa9a i en arribar a un acord amb el Reagrupament-UMP. A les eleccions presidencials franceses de 2007 va donar suport S\xc3\xa9gol\xc3\xa8ne Royal, per\xc3\xb2 a les eleccions provincials posteriors no ha aconseguit la formaci\xc3\xb3 d'una llista \xc3\xbanica del FLNKS degut a l'allunyament de postures i la seva enemistat personal amb Pascal Naouna, cap d'Uni\xc3\xb3 Caledoniana."